CELEX: 52013JC0017
Language: ro
Date: 2013-05-17
Title: Propunere comună de REGULAMENT AL CONSILIULUI de modificare a Regulamentului (CE) nr. 1183/2005 al Consiliului de instituire a anumitor măsuri speciale împotriva persoanelor ale căror acțiuni încalcă embargoul asupra armelor impus Republicii Democratice Congo

|
			
		
		
		52013JC0017
		
			Propunere comună de REGULAMENT AL CONSILIULUI de modificare a Regulamentului (CE) nr. 1183/2005 al Consiliului de instituire a anumitor măsuri speciale împotriva persoanelor ale căror acțiuni încalcă embargoul asupra armelor impus Republicii Democratice Congo /* JOIN/2013/017 final - 2013/0160 (NLE) */
			
				
		
		
			
			   	EXPUNERE DE MOTIVE
(1)                   
Regulamentul (CE) nr. 1183/2005 al Consiliului pune
în aplicare Decizia 2010/788/PESC a Consiliului și prevede anumite măsuri
împotriva persoanelor ale căror acțiuni încalcă embargoul asupra armelor impus
Republicii Democratice Congo, printre care și înghețarea activelor acestora. 
(2)                   
Prin Decizia 2012/811/PESC a Consiliului din 20
decembrie 2012 de modificare a Deciziei 2010/788/PESC privind adoptarea de
măsuri restrictive împotriva Republicii Democratice Congo, Consiliul a
modificat criteriile pentru includerea persoanelor fizice sau juridice, a
entităților sau a organismelor în anexa la respectiva decizie, în conformitate
cu RCSONU 2078 (2012) din 28 noiembrie 2012.
(3)                   
Regulamentul (CE) nr. 1183/2005 ar trebui, de
asemenea, să fie modificat pentru a se ține seama de cerințele privind
garanțiile juridice, astfel cum sunt prevăzute la articolul 215 alineatul (3)
din TFUE și în jurisprudența Curții Europene de Justiție.
(4)                   
Aceste măsuri intră în domeniul de aplicare al
Tratatului privind funcționarea Uniunii Europene și, prin urmare, sunt necesare
acțiuni de reglementare la nivelul Uniunii pentru punerea lor în aplicare, în
special în vederea asigurării aplicării uniforme a acestora de către operatorii
economici din toate statele membre.  
(5)                   
Înaltul Reprezentant al Uniunii pentru afaceri
externe și politica de securitate și Comisia Europeană ar trebui să propună
modificarea în consecință a Regulamentului (CE) nr. 1183/2005.
2013/0160 (NLE)
Propunere comună de
REGULAMENT AL CONSILIULUI
de modificare a Regulamentului (CE) nr. 1183/2005
al Consiliului de instituire a anumitor măsuri speciale împotriva persoanelor
ale căror acțiuni încalcă embargoul asupra armelor impus Republicii Democratice
Congo
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 215,
având în vedere Decizia 2010/788/PESC a
Consiliului din 20 decembrie 2010 privind adoptarea de măsuri restrictive
împotriva Republicii Democratice Congo și de abrogare a Poziției comune 2008/369/PESC[1],
având în vedere propunerea comună a Înaltului
Reprezentant al Uniunii pentru afaceri externe și politica de securitate și a
Comisiei Europene,
întrucât:
(1)       Regulamentul (CE) nr. 1183/2005
al Consiliului din 18 iulie 2005 de instituire a anumitor măsuri speciale
împotriva persoanelor ale căror acțiuni încalcă embargoul asupra armelor impus
Republicii Democratice Congo[2]
pune în aplicare măsurile prevăzute în Decizia 2010/788/PESC. În anexa I la
Regulamentul (CE) nr. 1183/2005 sunt enumerate persoanele fizice și juridice,
entitățile și organismele cărora li se aplică înghețarea fondurilor și a
resurselor economice în temeiul regulamentului.
(2)       Rezoluția Consiliului de
Securitate al Organizației Națiunilor Unite (RCSONU) 2078 (2012) din 28
noiembrie 2012 a modificat criteriile pentru desemnarea persoanelor și a
entităților care fac obiectul măsurilor restrictive prevăzute la punctele 9 și 11
din RCSONU 1807 (2008).
(3)       La 20 decembrie 2012,
Consiliul a adoptat Decizia 2012/811/PESC[3] de modificare a Deciziei 2010/788/PESC în
conformitate cu RCSONU 2078 (2012).
(4)       Regulamentul (CE) nr. 1183/2005
ar trebui, de asemenea, să fie modificat pentru a se ține seama de cerințele
privind garanțiile juridice, astfel cum sunt prevăzute la articolul 215
alineatul (3) din TFUE și în jurisprudența Curții Europene de Justiție.
(5)       Pentru a asigura condiții
uniforme de executare a prezentului regulament, Comisia ar trebui să fie
investită cu competențe de executare. Aceste competențe trebuie exercitate în
conformitate cu Regulamentul (UE) nr. 182/2011 al Parlamentului European și al
Consiliului din 16 februarie 2011 de stabilire a normelor și principiilor
generale privind mecanismele de control de către statele membre al exercitării
competențelor de executare de către Comisie[4].
(6)       Aceste măsuri intră în
domeniul de aplicare al Tratatului privind funcționarea Uniunii Europene și,
prin urmare, sunt necesare acțiuni de reglementare la nivelul Uniunii pentru
punerea lor în aplicare, în special în vederea asigurării aplicării uniforme a
acestora de către operatorii economici din toate statele membre. 
(7)       Prin urmare, Regulamentul
(CE) nr. 1183/2005 al Consiliului ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1183/2005 se modifică
după cum urmează:
(1)                   
Se inserează următorul articol 2a:
„Articolul 2a
1.      Anexa I cuprinde persoanele fizice sau
juridice, entitățile sau organismele desemnate de Comitetul pentru sancțiuni
sau de Consiliul de Securitate al Organizației Națiunilor Unite ca: 
(a)     persoane sau entități ale căror acțiuni
încalcă embargoul privind armamentul și măsurile aferente menționate la
articolul 1 din Decizia 2010/788/PESC și articolul 2 din Regulamentul (CE)
nr. 889/2005[5],
(b)     responsabili politici și militari ai
grupărilor armate străine care își desfășoară activitatea în RDC și care se
opun dezarmării și repatrierii sau relocării voluntare a combatanților care fac
parte din aceste grupări;
(c)     responsabili politici și militari ai
milițiilor congoleze care primesc sprijin din exteriorul RDC și care se opun
participării combatanților lor la procesul de dezarmare, demobilizare și
reintegrare;
(d)     responsabili politici și militari care
își desfășoară activitatea în RDC și care recrutează sau angajează copii în
conflicte armate, încălcând dreptul internațional în vigoare;
(e)     persoane sau entități care își desfășoară
activitatea în RDC și care comit încălcări grave, implicând acte îndreptate
împotriva copiilor sau a femeilor în situații de conflict armat, inclusiv crime
și mutilări, violențe sexuale, răpiri și deplasări forțate;
(f)      persoane sau entități care împiedică
accesul la ajutoarele umanitare sau distribuirea acestora în partea estică a
RDC;
(g)     persoane sau entități care sprijină în
mod ilegal grupări armate în partea estică a RDC prin comerțul ilegal cu
resurse naturale, inclusiv cu aur;
(h)     persoane sau entități care acționează în
numele sau la ordinele unei persoane desemnate sau ale unei entități deținute
sau controlate de o persoană desemnată;
(i)      persoane sau entități care planifică sau
sprijină atacuri împotriva forțelor de menținere a păcii din cadrul Misiunii
Organizației Națiunilor Unite pentru stabilizare în Republica Democratică Congo
(MONUSCO) sau care participă la aceste atacuri.
2.      Anexa I cuprinde numai următoarele
informații privind persoanele fizice sau juridice, entitățile sau organismele
incluse pe listă:
(a)     în scopul identificării: în cazul
persoanelor fizice, numele și prenumele (inclusiv pseudonimele și titlurile
acestora, dacă există); data și locul nașterii; naționalitatea; numărul
pașaportului și al cărții de identitate; numărul fiscal și numărul asigurării
sociale; sexul; adresa ori alte informații privind locul în care se află;
funcția deținută sau profesia; în cazul persoanelor juridice, al entităților
sau al organismelor, denumirea, locul și data înregistrării, numărul de
înregistrare și sediul;
(b)     data includerii în anexa I a
persoanei fizice sau juridice, a entității sau a organismului în cauză;
(c)     motivele includerii pe listă.
3.      Anexa I poate include, de asemenea,
informații cu privire la membrii de familie ai persoanelor incluse pe listă, cu
condiția ca includerea acestor informații să fie considerată necesară într-un
caz specific, exclusiv în scopul verificării identității persoanei fizice în
cauză, incluse pe listă.”
(2)                   
Articolul 9 se înlocuiește cu următorul text:
„Articolul
9
1.      Comisia este împuternicită:
(a)     să modifice anexa I în funcție de ceea ce
stabilește Comitetul de sancțiuni sau Consiliul de Securitate al Organizației
Națiunilor Unite; și
(b)     să modifice anexa II pe baza
informațiilor furnizate de statele membre.
2.      Fără a aduce atingere drepturilor și
obligațiilor statelor membre în temeiul Cartei Organizației Națiunilor Unite,
Comisia menține toate legăturile necesare cu Comitetul pentru sancțiuni în
scopul aplicării eficiente a prezentului regulament.
3.      Comisia precizează, în anexa I, motivele
care au stat la baza deciziei de a include o mențiune în anexa respectivă și
comunică deciziile sale, inclusiv motivele includerii pe listă, persoanelor,
entităților sau organismelor incluse pe listă, dacă se cunoaște adresa
acestora. Dacă nu se cunoaște adresa acestora, Comisia le va comunica deciziile
sale prin publicarea unui anunț în Jurnalul Oficial al Uniunii Europene,
oferindu-i persoanei, entității sau organismului în cauză posibilitatea de a
prezenta observații
4.      Persoanele, entitățile sau organismele
care au fost incluse în anexa I înainte de intrarea în vigoare a prezentului
regulament și care sunt, în continuare, incluse pe listă, pot, de asemenea,
prezenta observații Comisiei. 
5.      În cazul în care sunt transmise
observații sau sunt prezentate dovezi noi, substanțiale, Comisia transmite
observațiile sau dovezile prezentate Comitetului pentru sancțiuni. 
6.      Comisia își revizuiește decizia luând în
considerare observațiile prezentate și oricare alte informații relevante,
conform procedurii prevăzute la articolul 9a alineatul (2), și informează
persoana, entitatea sau organismul cu privire la rezultatul reexaminării.
Rezultatul reexaminării va fi de asemenea transmis Comitetului de sancțiuni.”
(3)                   
Se inserează următorul articol 9a:
„Articolul 9a
1.      Comisia este asistată de un comitet.
Acesta este un comitet în sensul Regulamentului (UE) nr. 182/2011[6].
2.      În cazul în care se face trimitere la
prezentul alineat, se aplică articolul 5 din Regulamentul (UE) nr. 182/2011.”
(4)                   
Se inserează următorul articol 9b:
„Articolul 9b
1.      Comisia prelucrează datele cu caracter
personal pentru a-și exercita atribuțiile care îi revin în temeiul prezentului
regulament. Aceste atribuții includ: 
(a)     pregătirea și efectuarea modificărilor la
anexa I; 
(b)     includerea conținutului anexei I în lista
consolidată electronică a persoanelor, grupurilor și entităților care fac
obiectul sancțiunilor financiare ale UE, disponibilă pe site[7]; 
(c)     prelucrarea informațiilor privind
impactul măsurilor prevăzute în prezentul regulament, cum ar fi valoarea
fondurilor înghețate și informațiile privind autorizațiile acordate de
autoritățile competente.
2.      Comisia poate prelucra datele relevante
referitoare la infracțiunile comise de persoanele fizice incluse pe listă și la
condamnările penale sau măsurile de securitate privind aceste persoane numai în
măsura în care o astfel de prelucrare este necesară pentru elaborarea anexei I
la prezentul regulament. Aceste date nu sunt făcute publice și nici nu fac
obiectul schimburilor de informații.
3.      În sensul prezentului regulament,
unitatea Comisiei menționată în anexa II este desemnată ca „operator” din
partea Comisiei, în sensul articolului 2 litera (d) din Regulamentul (CE) nr. 45/2001,
pentru a asigura faptul că persoanele fizice în cauză își pot exercita
drepturile în temeiul Regulamentului (CE) nr. 45/2001.”
Articolul 2
Prezentul regulament intră în vigoare în ziua
următoare datei publicării în Jurnalul Oficial al Uniunii Europene.
Prezentul regulament este obligatoriu
în toate elementele sale și se aplică direct în toate statele membre. 
Adoptat la Bruxelles,
                                                                       Pentru
Consiliu
                                                                       Președintele
[1]               JO L 336, 21.12.2010, p. 30.
[2]               JO L 193, 23.7.2005, p. 1.
[3]               JO L 101, 15.4.2011, p. 24.
[4]               JO L 55, 28.2.2011, p. 13.
[5]               JO L 152, 15.6.2005, p. 1.
[6]               JO L 55, 28.2.2011, p. 13.
[7]               http://eeas.europa.eu/cfsp/sanctions/consol-list_en.htm